Зараз такі час, калі цікавасць да традыцый узрасла. Бацькі, бабулі і дзядулі імкнуцца праз сваіх дзяцей “наладзіць кантакт” з гісторыяй нацыі. Мяркую, сёння не хапае такіх канцэртаў для бацькоў і дзяцей, якія хочуць быць у кантэксце беларускай культуры. Але — сёе-тое робіцца. Напрыклад, Дзень вышыванкі вельмі запатрабаваны менавіта праз магчымасць у яго рамках адпачыць і атрымаць асалоду усёй сям’ёй, вывучыўшы з мамай ды татам і пракаветны ўзор, і старажытную песню сваіх продкаў. Карацей, ствараюцца такія дадатковыя формы сямейных зносін, якія немагчыма раней было нават уявіць. Я, дапусцім, заўважыла, што вопыт заняткаў-вучобы разам са сваім дзіцем здымае напружанне з дарослага: ён ужо не абавязаны быць больш дасведчаным, адказным, паспяховым за малечу. Мы ж разам вучымся!